Document ID: 32013D0634

IZVEDBENI SKLEP KOMISIJE
z dne 31. oktobra 2013
o prilagoditvah dodeljenih letnih emisij za države članice za obdobje 2013 do 2020 v skladu z Odločbo št. 406/2009/ES Evropskega parlamenta in Sveta
(2013/634/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe št. 406/2009/ES Evropskega parlamenta in Sveta z dne 23. aprila 2009 o prizadevanju držav članic za zmanjšanje emisij toplogrednih plinov, da do leta 2020 izpolnijo zavezo Skupnosti za zmanjšanje emisij toplogrednih plinov (1), in zlasti člena 10 Odločbe,
ob upoštevanju naslednjega:
(1)
Za izvajanje člena 10 Odločbe št. 406/2009/ES bi bilo treba dodeljene letne emisije za države članice za obdobje 2013 do 2020, določene v skladu s Sklepom Komisije 2013/162/EU (2), prilagoditi v skladu s količino:
-
pravic, ki bodo izdane za naprave, ki izvajajo dejavnosti iz Priloge I k Direktivi 2003/87/ES Evropskega parlamenta in Sveta (3) ter so vključene v sistem Unije za trgovanje z emisijami (v nadaljnjem besedilu: EU ETS) šele od leta 2013 naprej,
-
pravic, izdanih na podlagi odločb oziroma sklepov Komisije o odobritvi enostranske vključitve dodatnih dejavnosti in plinov v EU ETS s strani nekaterih držav članic v skladu s členom 24(1) Direktive 2003/87/ES v obdobju med letoma 2008 in 2012, ter
-
pravic, ki se nanašajo na naprave, izključene iz EU ETS v skladu s členom 27 Direktive 2003/87/ES od leta 2013, za čas trajanja izključitve.
(2)
Za izračun prilagoditev dodeljenih letnih emisij za vsako državo članico, pri katerem je Komisija uporabila linearni faktor 1,74 %, so se, kot je ustrezno, uporabili podatki, ki so jih predložile države članice v skladu s členom 9a(2) Direktive 2003/87/ES in ki jih vsebujejo odločbe Komisije C(2008) 7867, C(2009) 3032, C(2009) 9849 ter sklepa Komisije C(2011) 3798 in C(2012) 497 o odobritvi enostranske vključitve dodatnih toplogrednih plinov in dejavnosti s strani Italije, Nizozemske, Avstrije, Latvije in Združenega kraljestva v skladu s členom 24 Direktive 2003/87/ES, ob upoštevanju izključitve naprav z nizkimi emisijami iz EU ETS s strani Nemčije, Združenega kraljestva, Francije, Španije, Hrvaške, Slovenije in Italije v skladu s členom 27 Direktive 2003/87/ES.
(3)
Količino, ki je povezana z uporabo člena 7 Odločbe št. 406/2009/ES, bi bilo treba izračunati tako, da se od dodeljenih letnih emisij iz Sklepa 2013/162/EU odštejejo prilagoditve iz tega sklepa. V primeru negativne vrednosti prilagoditev bi bilo treba zadevno količino izračunati tako, da se dodeljenim letnim emisijam iz Sklepa 2013/162/EU prištejejo prilagoditve iz tega sklepa.
(4)
Za zagotovitev skladnosti med določitvijo dodeljenih letnih emisij, njihovimi prilagoditvami in sporočenimi emisijami toplogrednih plinov za vsako leto bi bilo treba prilagoditve dodeljenih letnih emisij za države članice prav tako izračunati z uporabo vrednosti potenciala globalnega segrevanja iz četrtega ocenjevalnega poročila Medvladnega foruma za podnebne spremembe, ki je bilo sprejeto s Sklepom 15/CP.17 Konference pogodbenic Okvirne konvencije Združenih narodov o spremembi podnebja. Tako izračunane prilagoditve dodeljenih letnih emisij bi se morale začeti uporabljati od prvega leta, za katero sporočanje evidenc o toplogrednih plinih z uporabo teh novih vrednosti potenciala globalnega segrevanja postane obvezno v skladu s členom 7(6)b Uredbe (EU) št. 525/2013 Evropskega parlamenta in Sveta (4).
(5)
Da se zagotovita pravočasno izvajanje Odločbe št. 406/2009/ES in pravna varnost v zvezi s prilagojenimi dodeljenimi letnimi emisijami za države članice in količino, povezano z uporabo člena 7 Odločbe št. 406/2009/ES, bi moral ta sklep začeti veljati tretji dan po objavi v Uradnem listu Evropske unije -
SPREJELA NASLEDNJI SKLEP:
Člen 1
Prilagoditve dodeljenih letnih emisij za vsako državo članico za vsako leto obdobja od 2013 do 2020 so določene v Prilogi I.
Člen 2
Kadar akt, ki je bil sprejet v skladu s členom 7(6)b Uredbe (EU) št. 525/2013/ES, določa, da morajo države članice predložiti evidence o emisijah toplogrednih plinov, določenih z uporabo vrednosti potenciala globalnega segrevanja iz četrtega ocenjevalnega poročila Medvladnega foruma za podnebne spremembe, kot je bilo sprejeto s Sklepom 15/CP.17 Konference pogodbenic Okvirne konvencije Združenih narodov o spremembi podnebja, se prilagoditve dodeljenih letnih emisij iz Priloge II uporabljajo od prvega leta, za katero tako sporočanje evidenc o toplogrednih plinih postane obvezno. Kadar se uporabi ta člen, se člen 1 ne uporabi.
Člen 3
Ta sklep začne veljati tretji dan po objavi v Uradnem listu Evropske unije.
V Bruslju, 31. oktobra 2013

Labels: 20